F’konferenza tal-aħbarjiet quddiem iċ-Ċentru Laburista, il-Viċi Kap Nazzjonalista Beppe Fenech Adami qal li dak li ġara ilbieraħ waqt attività politika tal-Partit Laburista fejn il-Prim Ministru Joseph Muscat għamel eloġju lil kriminal kundannat Cyrus Engerer huwa travestija ta’ dak li huwa sewwa. Dr Fenech Adami qal li dak li gara ilbieraħ huwa skandaluż għax dak li hu ħażin sar sewwa u dak li hu sewwa sar ħażin. Il-Viċi Kap Nazzjonalista qal li l-Prim Ministru Muscat poġġa fuq pedestal u għamel eroj lil min din il-ġimgħa instab ħati u ġie ikkundannat sentenza ta’ sentejn ħabs sospiżi talli seraq materjal pornografiku mingħand l-ex sieħeb tiegħu u qassmu minn email falz lil kollegi tax-xogħol tiegħu. Dr Fenech Adami qal li minflok il-Prim Ministru ikkundana lil dan il-kriminal għamlu eroj. Minn naħa tagħha d-deputata Nazzjonalista Claudette Buttigieg qalet li dak li għamel Cyrus Engerer ma kienx tal-mument iżda kien reat kriminali ippjannat biex jagħmel l-aktar ħsara possibli lill-vittma billi fost l-oħrajn juża s-sentiment omofobiku tas-socjetà. Qalet li dak li qed jgħid il-Partit Laburista, li l-Partit Nazzjonalista għamel xi tip ta’ vendikazzjoni minn Engerer ma tistax tkun vera għax kien il-vittma stess li għamel rapport lill-pulizija filwaqt li l-appell mis-sentenza oriġinali li kienet illiberat lil Engerer sar f’Ġunju tal-2013, ftit xhur wara li tela’ il-Partit Laburista fil-Gvern. Żiedet li dan juri biċ-ċar kemm il-Partit Nazzjonalista ma kellu x’jaqsam xejn. Dr Fenech Adami minn naħa tiegħu qal li l-fatt li Joseph Muscat ħalla lil Cyrus Engerer joħroġ waqt li kellu appell kriminali fil-konfront tiegħu fost l-oħrajn fisser spiża addizzjonali ta’ €150,000 lil poplu biex tiġi stampata mill-ġdid il-polza tal-vot.